CELEX: 32015D0798
Language: bg
Date: 2015-05-11 00:00:00
Title: Решение (ЕС) 2015/798 на Съвета от 11 май 2015 година за упълномощаване на Европейската комисия да преговаря, от името на Европейския съюз, за изменения на Виенската конвенция за защита на озоновия слой и на Монреалския протокол за веществата, които нарушават озоновия слой

22.5.2015   
            
            
               BG
            
            
               Официален вестник на Европейския съюз
            
            
               L 127/19
            
         РЕШЕНИЕ (ЕС) 2015/798 НА СЪВЕТА
   от 11 май 2015 година
   за упълномощаване на Европейската комисия да преговаря, от името на Европейския съюз, за изменения на Виенската конвенция за защита на озоновия слой и на Монреалския протокол за веществата, които нарушават озоновия слой
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 192, параграф 1 и член 218, параграфи 3 и 4 от него,
   като взе предвид препоръката на Европейската комисия,
   като има предвид, че Комисията следва да бъде упълномощена да преговаря, от името на Съюза, за изменения на Виенската конвенция за защита на озоновия слой (1) и на Монреалския протокол за веществата, които нарушават озоновия слой (2),
   ПРИЕ НАСТОЯЩОТО РЕШЕНИЕ:
   Член 1
   С настоящото Комисията се упълномощава да преговаря от името на Съюза по въпроси, които попадат в областите на компетентност на Съюза и по отношение на които Съюзът е приел правила, за изменения на Виенската конвенция за защита на озоновия слой и на Монреалския протокол за веществата, които нарушават озоновия слой, на конференцията на страните по посочената конвенция и на срещите на страните по посочения протокол през 2015 г. и 2016 г.
   Член 2
   1.   Преговорите се водят от Комисията в консултации със специалния комитет, определен от Съвета, и в съответствие с указанията за водене на преговори на Съвета, съдържащи се в допълнението към настоящото решение.
   2.   Съветът може да преразгледа посочените указания за водене на преговори по всяко време. За тази цел Комисията докладва на Съвета за резултатите от преговорите след всяка преговорна сесия и, когато е уместно, за всеки проблем, който би могъл да възникне по време на преговорите.
   Член 3
   Доколкото предметът на измененията по член 1 попада в област на споделена компетентност на Съюза и на държавите членки, Комисията и държавите членки следва тясно да си сътрудничат по време на процеса на преговори, с оглед да осигурят единство в международното представяне на Съюза и неговите държави членки.
   Член 4
   Адресат на настоящото решение е Европейската комисия.
   
      Съставено в Брюксел на 11 май 2015 година.
      
         
            За Съвета
         
         
            Председател
         
         J. DŪKLAVS
      
   
   
      (1)  ОВ L 297, 31.10.1988 г., стр. 10.
   
      (2)  ОВ L 297, 31.10.1988 г., стр. 21.